CELEX: E2017J0309(01)
Language: el
Date: 2016-12-12 00:00:00
Title: Απόφαση του Δικαστηρίου σχετικά με την κατάθεση και την επίδοση ή την κοινοποίηση διαδικαστικών εγγράφων μέσω της e-EFTACourt

9.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/18
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   σχετικά με την κατάθεση και την επίδοση ή την κοινοποίηση διαδικαστικών εγγράφων μέσω της e-EFTACourt
   (2017/C 73/09)
   ΤΟ ΔΙΚΑΣΤΗΡΙΟ,
   Έχοντας υπόψη τον κανονισμό Διαδικασίας, και ιδίως το άρθρο 32 παράγραφος 5 δεύτερο εδάφιο,
   Εκτιμώντας τα ακόλουθα:
   […] το Δικαστήριο δύναται να καθορίζει με απόφαση τις προϋποθέσεις υπό τις οποίες ένα διαδικαστικό έγγραφο το οποίο διαβιβάζεται ηλεκτρονικώς στη γραμματεία λογίζεται ως το πρωτότυπο του εγγράφου αυτού. […]
   ΑΠΟΦΑΣΙΖΕΙ:
   Άρθρο 1
   Η εφαρμογή πληροφορικής που είναι γνωστή ως «e-EFTACourt» καθιστά δυνατή την ηλεκτρονική κατάθεση και επίδοση ή κοινοποίηση διαδικαστικών εγγράφων, υπό τις προϋποθέσεις που καθορίζονται με την παρούσα απόφαση.
   Άρθρο 2
   Για τη χρήση της εφαρμογής απαιτείται προσωπικός κωδικός αναγνώρισης και κωδικός πρόσβασης χρήστη.
   Άρθρο 3
   Το διαδικαστικό έγγραφο που κατατίθεται μέσω της e-EFTACourt λογίζεται ως το πρωτότυπο του εγγράφου αυτού για τους σκοπούς του άρθρου 32 παράγραφος 1 πρώτο εδάφιο του κανονισμού Διαδικασίας, όταν ο κωδικός αναγνώρισης χρήστη και ο κωδικός πρόσβασης του πληρεξουσίου χρησιμοποιήθηκαν για να πραγματοποιηθεί η εν λόγω κατάθεση. Ο εν λόγω κωδικός αναγνώρισης συνιστά την υπογραφή του σχετικού εγγράφου.
   Άρθρο 4
   Το έγγραφο που κατατίθεται μέσω της e-EFTACourt πρέπει να συνοδεύεται από τα αναφερόμενα σε αυτό συνημμένα και από πίνακα στον οποίο θα απαριθμούνται τα εν λόγω συνημμένα.
   Δεν είναι απαραίτητο να κατατίθενται επικυρωμένα αντίγραφα του εγγράφου που κατατίθεται μέσω της e-EFTACourt ή των τυχόν συνημμένων του.
   Άρθρο 5
   Ένα διαδικαστικό έγγραφο θεωρείται ότι έχει κατατεθεί για τους σκοπούς του άρθρου 32 παράγραφος 2 του κανονισμού Διαδικασίας κατά το χρονικό σημείο κατά το οποίο ο πληρεξούσιος επικυρώνει την κατάθεση του εν λόγω εγγράφου.
   Η σχετική ώρα είναι η ώρα του Μεγάλου Δουκάτου του Λουξεμβούργου.
   Άρθρο 6
   Τα διαδικαστικά έγγραφα, συμπεριλαμβανομένων των αποφάσεων και διατάξεων, επιδίδονται ή κοινοποιούνται στους πληρεξουσίους των διαδίκων μέσω της e-EFTACourt όταν αυτοί έχουν αποδεχθεί ρητώς την εν λόγω μέθοδο επίδοσης ή κοινοποίησης ή όταν, στο πλαίσιο μιας υπόθεσης, έχουν συναινέσει σε αυτή τη μέθοδο επίδοσης ή κοινοποίησης καταθέτοντας διαδικαστικό έγγραφο μέσω της e-EFTACourt.
   Τα διαδικαστικά έγγραφα επιδίδονται ή κοινοποιούνται επίσης μέσω της e-EFTACourt στα κράτη που είναι συμβαλλόμενα μέρη της συμφωνίας για τον Ευρωπαϊκό Οικονομικό Χώρο, στην Εποπτεύουσα Αρχή της ΕΖΕΣ και στα θεσμικά και λοιπά όργανα και τους οργανισμούς της Ένωσης, εφόσον έχουν αποδεχθεί αυτή τη μέθοδο επίδοσης ή κοινοποίησης.
   Άρθρο 7
   Οι αποδέκτες των εγγράφων που επιδίδονται ή κοινοποιούνται σύμφωνα με το άρθρο 6 ειδοποιούνται με μήνυμα ηλεκτρονικού ταχυδρομείου για κάθε έγγραφο που τους επιδίδεται ή κοινοποιείται μέσω της e-EFTACourt.
   Το διαδικαστικό έγγραφο επιδίδεται ή κοινοποιείται κατά το χρονικό σημείο κατά το οποίο ο αποδέκτης (ο πληρεξούσιος ή ο βοηθός του) ζητεί πρόσβαση στο εν λόγω έγγραφο. Αν δεν ζητηθεί πρόσβαση, το έγγραφο θεωρείται ότι έχει επιδοθεί ή κοινοποιηθεί κατά τη λήξη της έβδομης ημέρας μετά την ημέρα κατά την οποία εστάλη η ειδοποίηση με μήνυμα ηλεκτρονικού ταχυδρομείου.
   Όταν ένας διάδικος εκπροσωπείται από περισσότερους του ενός αντιπροσώπους ή δικηγόρους, το χρονικό σημείο που πρέπει να λαμβάνεται υπόψη για τον υπολογισμό των προθεσμιών είναι εκείνο κατά το οποίο ζητήθηκε πρόσβαση για πρώτη φορά.
   Η σχετική ώρα είναι η ώρα του Μεγάλου Δουκάτου του Λουξεμβούργου.
   Άρθρο 8
   Ο γραμματέας καταρτίζει τους όρους χρήσης της e-EFTACourt και διασφαλίζει την τήρησή τους. Κάθε χρήση της e-EFTACourt που είναι αντίθετη προς τους όρους αυτούς μπορεί να έχει ως αποτέλεσμα την απενεργοποίηση του λογαριασμού.
   Το Δικαστήριο λαμβάνει τα αναγκαία μέτρα για την προστασία της e-EFTACourt από οποιαδήποτε κατάχρηση ή κακόβουλη χρήση.
   Οι χρήστες ειδοποιούνται με μήνυμα ηλεκτρονικού ταχυδρομείου για κάθε ενέργεια με την οποία εμποδίζεται η χρήση του λογαριασμού τους δυνάμει του παρόντος άρθρου.
   Άρθρο 9
   Η παρούσα απόφαση αρχίζει να ισχύει την επομένη της δημοσίευσής της στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης.
   
      Λουξεμβούργο, 12 Δεκεμβρίου 2016.